**Кыргыз Республикасынын Министрлер Кабинетинин “Жеке ишкерлер тарабынан турак жайларда көрсөтүлүүчү мектепке чейинки билим берүү кызматтарын уюштурууда балдардын келүү шарттарынын коопсуздугу боюнча минималдуу санитардык талаптарды жана өрт коопсуздугун камсыздоо боюнча минималдуу талаптарды бекитүү жөнүндөгү” Токтомунун долбоорун иштеп чыгуу жөнүндөгү**

**БИЛДИРҮҮ**

Ушуну менен Кыргыз Республикасынын Саламаттык сактоо министрлиги Кыргыз Республикасынын Министрлер Кабинетинин “Жеке ишкерлер тарабынан турак жайларда көрсөтүлүүчү мектепке чейинки билим берүү кызматтарын уюштурууда балдардын келүү шарттарынын коопсуздугу боюнча минималдуу санитардык талаптарды жана өрт коопсуздугун камсыздоо боюнча минималдуу талаптарды бекитүү жөнүндөгү” Токтомунун долбоору боюнча кызыкдар адамдардын сунуштарын топтоо жана укуктук жөнгө салууну талкуулоонун башталгандыгы тууралуу билдирет.

1. Сунушталган жөнгө салуу менен чечүүгө багытталган көйгөйлөрдү сүрөттөө.

2021-жылдын башына карата Кыргыз Республикасында 2 млн 512 миң бала (0 дөн баштап 18 жашка чейин) жашаган. Балдардын басымдуу көпчүлүгү (67%) айыл калктуу пункттарында жашайт. Жыл сайын Кыргызстанда орто эсеп менен 150 миңге жакын бала төрөлөт. 2020-жылы 158 миңден ашуун бала төрөлгөн.

2021-жылдын башына карата балдардын жалпы санынын ичинде:

• 44% - 7 жашка чейинки балдар;

• 43% - 7-14 жаштагы балдар (1 млн 74 миң адам);

• 13% - 15-17 жаштагы өспүрүмдөр (320 миң адам).

Бүгүнкү күндө КРда мектепке чейинки билим берүүгө камтуу жети жашка чейинки мектепке чейинки 1 млн 118 баланын ичинде 200 миңге жакынын камтыйт. Кыргыз Республикасынын Улуттук статистикалык комитетинин маалыматтарына ылайык, мектепке чейинки билим берүүгө камтуу 23,9%ды түзөт. Бул көрсөткүч аймактын өлкөлөрүнүн арасында эң эле төмөн болуп саналат. Россия жана Казакстанда мектепке чейинки билим берүүгө камтуу 90%дан жогору, Өзбекстанда 60%га жакын.

Кыргыз Республикасынын Президентинин 2022-жылдын 12-октябрындагы №123 буйругу менен бекитилген 2026-жылга чейин Кыргыз Республикасын Улуттук өнүктүрүү программасы мектепке чейинки билим берүүгө камтууну эки эсеге көбөйтүү милдетин койду. Камтууну көбөйтүүгө кам көрүү кызматтарын жана мектепке чейинки билим берүүнү тез өнүктүрүү үчүн шарттарды түзүү аркылуу жетишүүгө болот. Бүгүнкү күндө өлкөдө 1,712ге жакын бала бакча иштейт (ага 200 миңге жакын бала барат), анын ичинде 1,500ү мамлекеттик жана муниципалдык жана 212си жеке менчик бала бакча. Балдардын 95%ы мамлекеттик/муниципалдык бала бакчаларга, жеке бала бакчага 5%га жакыны барышат. КР Билим берүү жана илим министрлигинин (БжИМ) адистеринин жана көз карандысыз эксперттердин баалоосу боюнча өлкөгө кошумча 2 500дөн ашуун бала бакча керек. Мамлекет бала бакчаларды куруп жатат, бирок өсүш абдан жай. Мамлекет демографиялык процесстерге байланышкан өсүп жаткан керектөөлөрдүн көрүнүшүндө жакынкы жылдардагы керектөөлөрдү жаба албайт. Башкы тоскоолдук жетишерлик бюджеттик каражаттардын жоктугу болуп саналат. Жергиликтүү өз алдынча башкаруу (ЖӨБ) органдарында дагы ушуга окшош эле себептер бар (жетишерлик каражаттын жоктугу).

Бүгүнкү күндө ЖӨБдүн бюджеттеринин дээрлик жарымы билим берүүгө кетип жатат (мектептерди, бала бакчаларды каржылоо), бирок акча жетпейт. 453 айыл өкмөтүнүн ичинен 377си (же 84%ы) дотацияда отурушат.

Жеке менчик бала бакчалардын саны өсүп жатат, бирок өсүш жай. Мындан тышкары бала бакчалар эреже катары, анча көп эмес сандагы балдарга эсептелген (100 баладан көп эмес, типтүү мамлекеттик бала бакчалар адатта 140 жана андан көп балага эсептелген). Башкы тоскоолдуктар бала бакчаларды түзүүдөгү дээрлик жеңүү мүмкүн болбогон бюрократиялык талаптар болуп саналат, анын ичинде БжИМ тарабынан болгон чектен ашкан тоскоолдуктар, негизсиз жана эскирген санитардык-эпидемиологиялык ченемдердин жана эрежелердин талаптары жана шаар куруу тоскоолдуктары. Бул тоскоолдуктар мектепке чейинки кызмат көрсөтүүчүлөрдү экономиканын бейформал рыногуна кетүүгө мажбур кылууда.

Ошол эле учурда билим берүү ишмердүүлүгүнө тастыктаманы юридикалык гана жак ала аларын белгилей кетүү керек. Жеке ишкер тастыктама алууга укугу жок, ошол эле учурда 2013-жылдагы Тастыктама-уруксат берүү системасы жөнүндөгү Мыйзам (мындан ары - ТУС жөнүндөгү Мыйзам) жеке ишкер тарабынан тастыктама алуу мүмкүнчүлүгүн карайт. Билим берүү ишмердүүлүгүнө тастыктама берүү жөнүндөгү Убактылуу Жобонун (2018-ж.) талаптарына ылайык, арыз берүүчү - юридикалык жак, санитарлык жана өрт инспекциясынын корутундуларын алып келүүдөн тышкары, БжИМге тастыктаманын талаптарын аткаргандыгына күбө болуучу ондогон документтерди алып келиши керек. Мындан тышкары БжИМ бала бакча ачылганга чейин эле 100% жабдуунун болушун талап кылат. Тастыктама берүү процедурасы 3 айдан жарым жылга чейин жана андан көп убакытка дагы созулат.

Тастыктама-уруксат берүү системасы жөнүндөгү Мыйзам (мындан ары - ТУС жөнүндөгү Мыйзам) бир юридикалык жактын бир тастыктама алуусун талап кылат. Буга карабастан БжИМ кызматкерлери тастыктамага кошумча юридикалык жакка ар бир жаңы филиалга жана ар бир бир жаңы билим берүү

программасына тастыктамаларды алууну талап кылат.

Билим берүү ишмердүүлүгүнө тастыктама алуу үчүн арыз берүүчү 2016-жылы КР Өкмөтү тарабынан бекитилген Мамлекеттик санитардык-эпидемиологиялык кызматтын мектепке чейинки билим берүү уюмдарындагы иштөө режимин уюштуруу, жабдуу, камсыздоого карата санитардык-эпидемиологиялык талаптарга ылайык корутундусун алып келүүгө тийиш. Мындай корутундуну алуу үчүн биринчи талап имарат же орун-жай жеке турак үй болбоого тийиш экендиги болуп саналат. Башкача айтканда, имарат/орун-жай адамдар жашабаган орун-жайларда орун алууга тийиш. Эгерде имарат адамдар жашаган жер болсо, анда санитардык-эпидемиологиялык кызмат аны документалдуу түрдө адамдар жашабаган имаратка өзгөртүүнү талап кылат. Ошол эле учурда имарат өзгөрбөйт, болгону

бюрократиялык процедуралардан өтүү жана документ алуу керек, ал үчүн акча төлөө зарыл. Айрым документтерди даярдоо үчүн финансы каражаттары талап кылынат. Мисалы, нотариуста күбөлөндүрүү, андан кийин мамлекеттик каттоодон өткөрүү керек болгон ижара келишими, бардык жерде салык төлөө керек болот.

Эгерде шаарларда мындай талаптарды аздыр-көптүр аткарууга мүмкүн болсо, айыл жергесинде же шаарга жакын жайгашкан жаңы курулуштарда (жаңы конуштарда) бул талапты аткаруу дээрлик мүмкүн эмес. Ошол эле учурда өлкөдөгү балдардын 67%ы айыл жергесинде, ал эми Бишкектин 53 жаңы конушунда мисалы, шаар калкынын жакырчылыктын чегинде жашаган дээрлик чейрек бөлүгү жашайт (250 миңге жакын адам). Жаңы конуштарда социалдык инфраструктура объекттери жана адамдар жашабаган фонду дээрлик жок, анткени көпчүлүк үйлөр техникалык документтерсиз жерлерди өздөрү басып алуунун жыйынтыгында курулган.

Санитардык кызматтын корутундусун алуу үчүн, ошондой эле БжИМдин тастыктамасын алуу үчүн имаратка/орун-жайга техникалык паспорт алып баруу керек. Негизинен айыл жергесинде жаңы конуштардагыдай эле имаратка/орун-жайга техникалык паспорттор дээрлик жок.

СанЭжЧнын 4-пункту бир тайпада 20-25тен көп эмес бала болуусун керектигин талап кылса дагы, бирок бул пункт дээрлик бардык мамлекеттик/муниципалдык бала бакчаларда бузулуп жатат, анда бир тайпадагы балдардын саны 80-90 адамга чейин жетет.

СанЭжЧлар майыптыгы бар балдарды бала бакчаларга кабыл алуу үчүн жеңүү мүмкүн болбогон тоскоолдуктарды коюп жатат. СанЭжЧга ылайык мындай балдардын тайпасында алардын саны 6 же 8 адамдан ашпашы керек. Мындан тышкары, жабдуу жана шаймандар боюнча талаптар көп. Ошондуктан көпчүлүк бала бакчалар (мамлекеттик дагы, жеке менчик дагы) майыптыгы бар балдарды кабыл алуудан баш тартышат.

СанЭжЧнын бир катар жоболору бүгүнкү күндө шаар чөйрөсүндөгү өзгөрүүлөргө жана имараттардын жыш экендигине байланыштуу ишке ашыруу мүмкүн болбогон талаптарды камтыйт. Мисалы жолдон баштап балдар имаратына чейинки аралык кеминде 25 метр болушу керек. Бул талапты аткарууга шаарда бош жерлердин жоктугунан улам мүмкүн эмес. Бала бакчанын аймагын тосуп, айланасына жашыл мейкиндиктердин тилкесин, бак-дарактар отургузулушу керек. Ал эми бак-дарактар балдар үйүнүн имаратынан 15 метр жакын эмес, ал эми жашыл бадалдар - 5 метрден ашык жакын эмес аралыкта болушу шарт. Бул талап көптөгөн жеке менчик бала бакчалар үчүн дагы дээрлик мүмкүн эмес. СанЭжЧнын 19-пунктуна ылайык, оюн аймагында топтук аянтча ясли курагындагы 1 балага 7,2 чарчы метрден кем, мектепке чейинки 1 балага 9,0 чарчы метрден кем болбошу керек. Балдарды күндөн жана жаандан коргоо үчүн көлөкө чатыр орнотулушу зарыл. Ар бир тайпанын аймагында балдарды күндөн жана жаан-чачындан коргоо үчүн көлөкө чатырдын аянты ар бир бала үчүн 2 чарчы метрден кем эмес болушу керек. 15 кишиден ашпаган тайпалар үчүн көлөкө чатырдын аянты 30 чарчы метрден кем эмес болушу зарыл. 47-пунктка ылайык, бала бакчанын негизги жайларынын полунан шыбына чейинки бийиктиги 3 метрден кем эмес болушу керек (бирок мындай имараттар КРда бийик шыптары бар, бирок анча чоң эмес). Ар бир топ үчүн чечинүүчү бөлмөнүн, уктоочу бөлмөнүн, оюн бөлмөсүнүн жана санитардык түйүндүн болушуна карата талаптар - бул жана башка талаптар көптөгөн жеке бала бакчалар үчүн иш жүзүндө мүмкүн эмес. Бүгүнкү күндө бала бакчаларды ачуу боюнча бардык талаптар инфраструктураны жөнгө салууга гана багытталган жана мектепке чейинки кызматтын өзүн өнүктүрүү үчүн шарттарды түзбөйт.

2. Сунуш кылынган жөнгө салуу жана ченемдик укуктук актынын максатын жана чечүү жолун баяндоо көйгөйлөрдү чечүү ыкмаларынын максатын сүрөттөө.

Балдарды мектепке чейинки билим берүү менен камтууну жогорулатуу маселесин чечүү үчүн Кыргыз Республикасындагы мектепке чейинки билим берүүнүн колдонуудагы системасы менен катар мектепке чейинки билим берүү кызматын көрсөтүүчү жаңы субъект ишке киргизилүүдө. Бул субъект турак жайда мектепке чейинки билим берүү кызматын көрсөтүүчү жеке ишкер катары катталган жеке жак болуп саналат. Сунушталып жаткан жобонун негизги максаты мектепке чейинки билим берүү тармагында кичи жана орто бизнести өнүктүрүү үчүн шарттарды түзүү болуп саналат. Жеке ишкерлерге санитардык коопсуздуктун минималдуу талаптарын жана балдардын болуу шарттарына минималдуу өрт коопсуздугунун талаптарын эске алуу менен турак жайларда мектепке чейинки билим берүү кызматтарын көрсөтүү мүмкүнчүлүгү берилет.

Өрт коопсуздугун камсыз кылуу боюнча сунушталган минималдуу талаптар жана мектепке чейинки билим берүү кызматтарынын коопсуздугуна минималдуу санитардык талаптар колдонуудагы стандарттарга, санитардык-эпидемиологиялык эрежелерге жана өрт коопсуздугунун эрежелерине ылайык иштелип чыккан, жеке адамдар тарабынан көрсөтүлүүчү мектепке чейинки билим берүү кызматтарын уюштурууда турак жайларга жана жайларга колдонулат.

Өрт коопсуздугун камсыздоо боюнча көрсөтүлгөн минималдуу талаптар жеке ишкерлер тарабынан көрсөтүлүүчү мектепке чейинки билим берүү кызматтарынын жеке менчик үйлөрдө 25 балага чейин жана көп кабаттуу үйлөрдө (батирлерде) 10 балага чейин көрсөтүлүүчү жайларга колдонулат.

1. Сунушталган жөнгө салуудан күтүлгөн пайдаларды жана артыкчылыктарды баалоо.

 Бул мамиленин артыкчылыгы чакан жана орто бизнести өнүктүрүү үчүн, өзгөчө аялдардын ишкердигинин өсүшү үчүн жагымдуу шарттарды түзүү, экономиканын формалдуу секторуна өтүү болуп саналат. Ошондой эле, юридикалык жактарга тастыктама берүү жол-жоболоруна жана турак эмес жайларга талаптарга байланыштуу бюрократиялык тоскоолдуктарды жокко чыгарат.

Негизги күтүлүп жаткан пайда 1 жаштан 6 жашка чейинки балдар үчүн мектепке чейинки билим берүүнүн коопсуз кызматтарын камтууну жогорулатуу болуп саналат.

 4. Мүмкүн болгон терс таасирлерди баалоо (мүмкүнчүлүк болсо сандык жана сапаттык көрсөткүчтөрдү мисал келтирүү).

 Жагымсыз кесепеттери болжолдонбойт.

5. Ишкердик субъекттеринин – болжолдуу жөнгө салуу даректелгендердин мүнөздөмөсү жана санын баалоо.

Мектепке чейинки билим берүү секторунда жеке ишкердиктин бул субъектиси калыптануу стадиясында турат. Биринчи этапта Бишкек шаарында 250 бала бакча пландалууда, кийинчерээк бул кызматтарга жергиликтүү муктаждыктарга жараша Кыргыз Республикасынын башка аймактарында этап этабы менен ишке киргизүү пландаштырылууда.

6. Аны киргизүүгө байланыштуу сунушталган жөнгө салуунун потенциалдуу алуучуларынын кошумча чыгымдарын жана пайдасын болжолдуу баалоо.

 Сунушталып жаткан жөнгө салуунун потенциалдуу алуучуларынын бардык чыгымдары жеке ишкердик ишин баштоо үчүн минималдуу. Негизги пайдалар мектепке чейинки билим берүү кызматтарын көрсөткөн, бирок лицензия алууга мүмкүнчүлүгү жок иштеп жаткан жеке ишкерлердин экономиканын формалдуу секторуна өтүшүнө байланышкан.

7. Сунушталып жаткан жөнгө салууну киргизүүгө байланышкан республикалык жана жергиликтүү бюджеттерден кошумча чыгашаларды жана пайдаларды болжолдуу баалоо. Мамлекеттик органдар жана ЖӨБО үчүн негизги пайда 1 жаштан 6 жашка чейинки балдарды мектепке чейинки билим берүү кызматтары менен камтууну жогорулатуу жана Кыргыз Республикасынын Президентинин 2021-жылдын 12-октябрындагы Буйругу менен бекитилген Кыргыз Республикасын 2026-жылга чейин өнүктүрүүнүн Улуттук программасында белгиленген тапшырманы аткаруу болуп саналат.

Билдирүүгө төмөнкү суроолор тиркелет:

1. Коомдук консультациялардын катышуучулары үчүн суроолордун тизмеси:

- белгиленген көйгөйлөр жөнгө салууну өзгөртүү аркылуу чечүүнү талап кыла тургандай туурабы же жокпу;

 - көрсөтүлгөн максат жетүү үчүн негиздүү, маанилүүбү;

- көйгөйлөрдү чечүүнүн сунушталган ыкмасы (жөнгө салуу) эң артыкчылыктуу болуп саналабы;

- сунушталган жөнгө салууну кабыл алган учурда кандай пайдалар жана артыкчылыктар келип чыгышы мүмкүн;

- көйгөйдү чечүүнүн кыйла эффективдүү альтернативдүү чечүү ыкмалары барбы;

- сунушталып жаткан жөнгө салуу боюнча жалпы пикир.

Байланыштар жана билдирүүлөрдү талкуулоо мөөнөттөрү:

|  |  |
| --- | --- |
| 1. Сунуштар кабыл алынат: |   |
| - электрондук почта аркылуу | (электрондук почта дареги) |
| - почта дарегине  | (почта дареги) |
| 2. Сунуштарды кабыл алуунун мөөнөтү (көрсөтүлгөн мөөнөттөн кеч эмес) | (күн, ай, жыл) |
| 3. Сунуштар жана жооптордун реестрин жайгаштыруу мөөнөтү иштеп чыгуучу органдын расмий сайтында жайгаштыруу (көрсөтүлгөн мөөнөттөн кеч эмес) | (сан, ай, жыл) |